THCOM เด้ง 5% นิวไฮรอบ 1 เดือน ลุ้นผลงานไตรมาส 1/62 เทิร์นอะราวด์
THCOM เด้ง 5% นิวไฮรอบ 1 เดือน ลุ้นผลงานไตรมาส 1/62 เทิร์นอะราวด์ โดย ณ เวลา 16.20 น. ราคาอยู่ที่ 7.45 บาท บวก 0.35 บาท หรือ 4.93% สูงสุดที่ 7.50 บาท ต่ำสุดที่ 7.10 บาท ด้วยมูลค่าซื้อขาย 142.96 ล้านบาท
18 เม.ย. 2562

ผู้สื่อข่าวรายงานว่า ราคาหุ้นบริษัท ไทยคม จำกัด (มหาชน) หรือ THCOM ล่าสุด ณ เวลา 16.20 น. อยู่ที่ 7.45 บาท บวก 0.35 บาท หรือ 4.93% สูงสุดที่ 7.50 บาท ต่ำสุดที่ 7.10 บาท ด้วยมูลค่าซื้อขาย 142.96 ล้านบาท

ทั้งนี้ ราคาหุ้นปรับตัวพิ่มขึ้นทำจุดสูงสุดในรอบ 1 เดือน นับตั้งแต่ราคาหุ้นอยู่ที่ระดับ 7.55 บาท เมื่อวันที่ 13 มี.ค.62
ด้าน บล.เคจีไอ ระบุในบทวิเคราะห์ 17 เม.ย.62 แนะนำ “Underperform” ราคาเป้าหมาย 7.40 บาท/หุ้น โดยคาดว่า THCOM จะพลิกมามีกำไรสุทธิ 95 ล้านบาทในไตรมาส 1/62 จากที่ขาดทุนสุทธิ 2.0 พันล้านบาทในไตรมาส 4/61 ที่มีรายการพิเศษ (ผลขาดทุนจากการด้อยค่าของสินทรัพย์) 1.8 พันล้านบาท ในขณะที่กำไรสุทธิในไตรมาส 1/62 จะลดลงถึง 95% จากช่วงเดียวกันเมื่อปีก่อน เนื่องจากในไตรมาส 1/61 บริษัทมีรายการพิเศษ (กำไรจากการขาย บมจ. ซีเอส ล็อกซอินโฟ (CSL.BK/CSL TB)) 1.9 พันล้านบาท
โดยหากไม่ร่วมรายการพิเศษ กำไรหลักในไตรมาส 1/62 จะอยู่ที่ 95 ล้านบาท จากที่ธุรกิจหลักมีผลขาดทุน 28 ล้านบาทในไตรมาส 1/61 และ 187 ล้านบาทในไตรมาส 4/61 ตามลำดับ เนื่องจากคาดว่าค่าใช้จ่ายในการขายและบริการจะลดลงทั้งจากไตรมาสก่อน และจากช่วงเดียวกันเมื่อปีก่อน ในขณะที่คาดว่ารายได้จากการขายและให้บริการจะทรงตัวทั้งจากไตรมาสก่อน และจากช่วงเดียวกันเมื่อปีก่อน อยู่ที่ 1.5 พันล้านบาท
ขณะที่คาดว่าผลประกอบการจะดีขึ้นในปี 2562 เนื่องจากสามารถประหยัดต้นทุนได้ปีละ 116 ล้านบาทหลังจากที่รับรู้ผลขาดทุนจากการด้อยค่าของสินทรัพย์ไปตั้งแต่ไตรมาส 4/61 รวมทั้งค่าใช้จ่ายในการขายและบริหารที่คาดจะลดลง แต่อย่างไรก็ตามแนวโน้มระยะยาวของบริษัทยังคงอ่อนแอ จากภาวะการแข่งขันที่รุนแรงบวกกับการที่ธุรกิจทีวีดาวเทียมในประเทศไทยชะลอตัวของ ซึ่งเป็นตลาดหลักของดาวเทียมแบบ ดั้งเดิมของบริษัท นอกจากนี้ยังมีอุปสรรครออยู่ในอนาคต 2-3 ปีข้างหน้า เพราะ THCOM จะเหลือแค่ดาวเทียม ไทยคม 7 และไทยคม 8 ที่ใช้ดำเนินการได้เท่านั้น หลังจากที่สิทธิ์ในการใช้งานดาวเทียมไทยคม  4, ไทยคม 5 และไทยคม 6 สิ้นสุดไปพร้อมกับที่สัมปทานจะหมดอายุในไตรมาส 3/64
ทั้งนี้ ยังคงประมาณการกำไรหลักของปี 2562 เอาไว้ตามเดิมที่ 305 ล้านบาท เพิ่มขึ้น 118% จากช่วงเดียวกันเมื่อปีก่อน เนื่องจากคาดว่าต้นทุน บวกกับคาดว่าค่าใช้จ่ายในการขายและบริหารจะลดลง ในขณะเดียวกันเราคาดว่ากำไรหลักในปี 2563 จะยังทรงตัวจากช่วงเดียวกันเมื่อปีก่อน เนื่องจาก คาดว่ารายได้จากดาวเทียมไอพีสตาร์ในอินโดนีเซีย และฟิลิปปินส์ได้เต็มที่แล้วในปี 2562 ในขณะที่ธุรกิจใหม่ยังไม่ชัดเจน และ คาดการหาลูกค้าใหม่จะทำได้ยากในขณะที่อายุสัมปทานลดลงไปเรื่อยๆ
อย่างไรก็ดี คงคำแนะนำ “ขาย” THCOM เนื่องจากราคาหุ้นเหลือ upside จำกัด เมื่อเทียบกับราคาเป้าหมายปี 2562 อยู่ที่ 7.40 บาท (DCF ใช้ WACC ที่ 9.95%) บวกกับยังมีอุปสรรครออยู่ข้างหน้าอีกหลังจากที่สัมปทานหมดอายุ
 